Liketso 9 | Bibele e Inthaneteng | Phetolelo ea Lefatše le Lecha
9 Empa Saule, a sa ntse a tletse tšokelo le polao+ khahlanong le barutuoa+ ba Morena, a ea ho moprista ea phahameng 2 ’me a mo kōpa mangolo a eang lisynagogeng tsa Damaseka, e le hore leha e le bafe bao a neng a ba fumana bao e neng e le ba Tsela Eo,+ banna le basali, a ka ba tlisa ba tlamiloe Jerusalema. 3 Joale ha a ntse a tsamaea o ile a atamela Damaseka, ha ka tšohanyetso leseli le tsoang leholimong le halima ho mo potoloha,+ 4 eaba o oela fatše ’me o utloa lentsoe le re ho eena: “Saule, Saule, u ntlhorisetsa’ng?”+ 5 A re: “U mang, Morena?” A re: “Ke ’na Jesu, eo u mo hlorisang.+ 6 Leha ho le joalo, ema+ ’me u kene motseng, ’me u tla bolelloa seo u lokelang ho se etsa.” 7 Joale banna ba neng ba tsamaea le eena+ ba ne ba eme ba sa khone ho bua,+ ba utloa molumo oa lentsoe,+ empa ba sa bone motho leha e le ofe. 8 Empa Saule a tsoha fatše, ’me le hoja mahlo a hae a ne a bulehile o ne a sa bone letho.+ Kahoo ba mo tataisa ba mo tšoere ka letsoho ’me ba mo isa Damaseka. 9 Ka matsatsi a mararo ha aa ka a bona letho,+ ’me ha aa ka a ja kapa a noa. 10 Damaseka ho ne ho e-na le morutuoa ea itseng ea bitsoang Ananiase,+ eaba Morena o re ho eena ponong: “Ananiase!” A re: “Ke ’na enoa, Morena.” 11 Morena a re ho eena: “Ema, u ee seterateng se bitsoang Se Otlolohileng, ’me ntlong ea Judase u batle monna ea bitsoang Saule, ea tsoang Tarsase.+ Etsoe, bona! oa rapela, 12 ’me ponong o bone monna ea bitsoang Ananiase a kena ’me a beha matsoho holim ’a hae e le hore a ka boela a bona.”+ 13 Empa Ananiase a araba: “Morena, ke utloile ho ba bangata mabapi le monna enoa, hore na ke lintho tse ngata hakae tse mpe tseo a li entseng ho bahalaleli ba hao Jerusalema. 14 Bona! o na le matla a tsoang ho baprista ba ka sehloohong a ho kenya litlamong bohle ba ipiletsang lebitsong la hao.”+ 15 Empa Morena a re ho eena: “Tsamaea, hobane monna enoa ke sejana se khethiloeng+ ho ’na hore se jare lebitso la ka ho ea lichabeng+ hammoho le ho marena+ le ho bara ba Iseraele. 16 Etsoe ke tla mo bontša ka ho hlaka hore na ke lintho tse ngata hakae tseo a tla utloisoa bohloko ke tsona bakeng sa lebitso la ka.”+ 17 Kahoo Ananiase a tloha ’me a kena ka tlung, eaba o beha matsoho holim ’a hae ’me o re: “Saule, mor’eso, Morena, e leng Jesu ea ileng a bonahala ho uena tseleng eo u neng u tla ka eona, o nthomile, e le hore u ka boela ua bona ’me ua tlala moea o halalelang.”+ 18 Kapele-pele mahlong a hae ha oa se neng se shebahala joaloka makhakhapha, eaba o boetse oa bona; a ema ’me a kolobetsoa, 19 eaba o ja lijo ’me o fumana matla.+ A khona ho ba hammoho le barutuoa matsatsi a itseng Damaseka,+ 20 ’me kapele-pele ka lisynagogeng a qala ho bolela Jesu,+ hore Enoa ke Mora oa Molimo. 21 Empa bohle ba mo utloang ba makala ’me ba ne ba re: “Na eo hase eena monna ea ileng a ripitla+ ba leng Jerusalema ba ipiletsang lebitsong lee, le ea neng a tlile moo ka oona morero oo, e le hore a ka ba isa ba tlamiloe ho baprista ba ka sehloohong?”+ 22 Empa Saule a ’na a tsoela pele ho fumana matla ka ho eketsehileng ’me o ne a tsietsa Bajuda ba neng ba lula Damaseka ha a ntse a paka ka mabaka a utloahalang hore enoa ke Kreste.+ 23 Joale ha matsatsi a mangata haholo a fihla qetellong, Bajuda ba rerisana hore ba mo bolaee.+ 24 Leha ho le joalo, morero oa bona o mobe khahlanong le eena oa tsejoa ke Saule. Empa ba ne ba shebile ka hloko le liheke bosiu le motšehare e le hore ba mo bolaee.+ 25 Kahoo barutuoa ba hae ba mo nka ’me ba mo theolela tlaase bosiu ka lesoba le lerakong, ba mo theola ka baskete.+ 26 Ha a fihla Jerusalema+ a etsa boiteko ba ho ikopanya le barutuoa; empa kaofela ba ne ba mo tšaba, hobane ba ne ba sa lumele hore ke morutuoa. 27 Kahoo Barnabase a mo phallela+ ’me a mo isa ho baapostola, eaba o ba bolella ka ho qaqileng kamoo a neng a bone Morena+ tseleng le hore o ne a buile le eena,+ le kamoo a neng a buile ka sebete ka lebitso la Jesu Damaseka.+ 28 A hlola le bona, a kena le ho tsoa Jerusalema, a bua ka sebete ka lebitso la Morena;+ 29 o ne a bua a bile a phehisana le Bajuda ba buang Segerike. Empa ba leka ho mo bolaea.+ 30 Ha barab’abo ba lemoha sena, ba mo theolela Cesarea eaba ba mo romela Tarsase.+ 31 Joale, phutheho+ ho pholletsa le Judea le Galilea le Samaria kaofela ea kena nakong ea khotso, e ntse e hahoa; ha e ntse e tsamaea tšabong ea Jehova+ le matšelisong a moea o halalelang+ ea ’na ea tsoela pele ho ata. 32 Joale ha Petrose a ntse a pholletsa le likarolo tsohle a theohela le ho bahalaleli ba neng ba lula Lyda.+ 33 A fumana motho ea itseng ea bitsoang Aenease moo, ea neng a rapaletse lempareng la hae ka lilemo tse robeli, kaha o ne a shoele litho. 34 Petrose a re ho eena:+ “Aenease, Jesu Kreste oa u folisa.+ Tsoha ’me u alole bethe ea hao.” A tsoha kapele-pele. 35 Bohle ba neng ba ahile Lyda le thoteng ea Sharone+ ba mo bona, ’me ba retelehela ho Morena.+ 36 Empa Jopa+ ho ne ho e-na le morutuoa ea itseng ea bitsoang Tabitha, eo, ha e fetoleloa, e bolelang Dorkase. O ne a tletse liketso+ tse molemo le limpho tsa mohau tseo a neng a fana ka tsona. 37 Empa matsatsing ao a kula a ba a shoa. Kahoo ba mo hlatsoa eaba ba mo beha ka kamoreng e ka holimo. 38 Kaha joale Lyda e ne e le haufi le Jopa,+ ha barutuoa ba utloa hore Petrose o ne a le motseng ona ba romela banna ba babeli ho eena ho mo kōpa ka tieo: “Ka kōpo u se ke ua tsilatsila ho tla u be u tl’o fihla ho rōna.” 39 Petrose a ema ’me a ea le bona. Ha a fihla, ba mo isa ka kamoreng e ka holimo; bahlolohali bohle ba itlhahisa ho eena ba lla ’me ba bontša liaparo tsa ka hare le liaparo tsa ka ntle+ tse ngata tseo Dorkase a neng a li etsa ha a sa ntse a e-na le bona.+ 40 Empa Petrose a ntšetsa e mong le e mong ka ntle+ ’me, ha a khumama, a rapela, ’me, ha a retelehela ho setopo, a re: “Tabitha, tsoha!” A bula mahlo, eare ha a re heli! ’me a bona Petrose, a lula.+ 41 Ha a mo tšoara ka letsoho, a mo phahamisa,+ eaba o bitsa bahalaleli le bahlolohali ’me o mo hlahisa ho bona a phela.+ 42 Sena sa tsejoa ho pholletsa le Jopa eohle, ’me ba bangata ea e-ba balumeli ho Morena.+ 43 Ka matsatsi a mangata a lula Jopa+ a e-na le Simone ea itseng, mosuhi oa matlalo.+